CELEX: 52012PC0090
Language: mt
Date: 2012-03-05
Title: Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 92/65/KEE fir-rigward tar-rekwiżiti tas-saħħa tal-annimali li jirregolaw il-kummerċ u l-importazzjonijiet fl-Unjoni tal-klieb, il-qtates u l-inmsa

|
			
		
		
		52012PC0090
		
			Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 92/65/KEE fir-rigward tar-rekwiżiti tas-saħħa tal-annimali li jirregolaw il-kummerċ u l-importazzjonijiet fl-Unjoni tal-klieb, il-qtates u l-inmsa /* COM/2012/090 final - 2012/0040 (COD) */
			
				
		
		
			
			   	MEMORANDUM TA’ SPJEGAZZJONI
L-iskop tal-proposta hija li temenda
d-Direttiva tal-Kunsill 92/65/KEE tat-13 ta’ Lulju 1992 li
tistabbilixxi l-ħtiġijiet dwar saħħa tal-annimali li
jirregolaw il-kummerċ ta’, u l-importazzjoni fil-Komunità ta’ annimali,
semen, ova u embrijuni mhux suġġetti għal ħtiġijiet
ta’ saħħa tal-annimali meħtieġa f’regoli
speċifiċi tal-Komunità li hemm referenza għalihom
fl-Anness A(I) tad-Direttiva 90/425/KEE[1].
Id-Direttiva 92/65/KEE tistabbilixxi,
fost l-oħrajn, ir-rekwiżiti tas-saħħa tal-annimali li
jirregolaw il-kummerċ fl-Unjoni tal-klieb, il-qtates u l-inmsa, kif ukoll
tal-importazzjoni tagħhom fl-Unjoni. Dawk ir-rekwiżiti jirreferu
għar-rekwiżiti relevanti tas-saħħa tal-annimali stipulati
fir-Regolament (KE) Nru 998/2003 tal-Parlament Ewropew u tal-Kunsill
tas-26 ta’ Mejju 2003 dwar il-ħtiġiet rigward
is-saħħa tal-annimali li japplikaw għall-moviment mhux
kummerċjali tal-pets u li jemenda d-Direttiva tal-Kunsill 92/65/KEE[2].
Minħabba r-revoka tar-Regolament (KE)
Nru 998/2003 bir-Regolament (UE) Nru xxx/2012 tal-Parlament Ewropew u
tal-Kunsill dwar il-movimenti mhux kummerċjali tal-annimali domestiċi[3], id-Direttiva 92/65/KEE
jeħtieġ tiġi emendata sabiex jitneħħew ir-referenzi
għar-Regolament (KE) Nru 998/2003 u jiġu sostitwiti b’referenzi
għar-Regolament (UE) Nru xxx/2012.
Barra minn hekk, id-Direttiva 92/65/KEE
għandha wkoll tiġi emendata biex tqis l-adozzjoni tar-Regolament
tal-Kunsill (KE) Nru 1/2005 tat-22 ta’ Diċembru 2004
dwar il-protezzjoni tal-annimali waqt it-trasport u operazzjonijiet relatati u
li temenda d-Direttivi 64/432/KEE u 93/119/KE u r-Regolament (KE)
Nru 1255/97[4],
li japplika għat-trasport tal-klieb, il-qtates u l-inmsa fl-Unjoni.
Barra minn hekk, l-esperjenza bl-applikazzjoni
tad-Direttiva 92/65/KEE wriet li l-operaturi jsibuha diffiċli biex
jikkonformaw mar-rekwiżit stipulat f’dik id-Direttiva li jsir eżami
kliniku fuq l-annimali 24 siegħa qabel it-tluq.
Ir-rakkomandazzjonijiet tal-Organizzazzjoni Dinjija għas-Saħħa
tal-Annimali għall-importazzjonijiet tal-klieb u l-qtates jgħidu li
għandu jsir eżami kliniku 48 siegħa qabel it-tluq
tal-annimali. Għalhekk, jixraq li l-limitu ta' żmien stipulat
fid-Direttiva 92/65/KEE jiġi estiż għal 48 siegħa
u li dik id-Direttiva tiġi emendata skont dan.
Il-proposta ma għandhiex implikazzjonijiet
finanzjarji għall-baġit tal-Unjoni.
Din il-proposta u l-proposta li tirrevoka u
tissostitwixxi r-Regolament (KE) Nru 998/2003 qed jiġu
ppreżentati flimkien sabiex jiġu adottati fl-istess żmien.
2012/0040 (COD)
Proposta għal
DIRETTIVA TAL-PARLAMENT EWROPEW U
TAL-KUNSILL
li temenda d-Direttiva 92/65/KEE
fir-rigward tar-rekwiżiti tas-saħħa tal-annimali li jirregolaw
il-kummerċ u l-importazzjonijiet fl-Unjoni tal-klieb, il-qtates u l-inmsa
(Test b’rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, partikolarment l-Artikolu 43(2)
tiegħu,
Wara li kkunsidraw il-proposta tal-Kummissjoni
Ewropea,
Wara li ttrażmettew l-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[5],
Filwaqt li aġixxew skont
il-proċedura leġiżlattiva ordinarja,
Billi:
(1)              
Ir-rekwiżiti tas-saħħa tal-annimali
li jirregolaw il-kummerċ u l-importazzjonijiet fl-Unjoni tal-klieb,
il-qtates u l-inmsa huma stipulati fid-Direttiva tal-Kunsill 92/65/KEE
tat-13 ta’ Lulju 1992 li tistabbilixxi l-ħtiġijiet
dwar saħħa tal-annimali li jirregolaw il-kummerċ ta’, u
l-importazzjoni fil-Komunità ta’ annimali, semen, ova u embrijuni mhux
suġġetti għal ħtiġijiet ta’ saħħa
tal-annimali meħtieġa f’regoli speċifiċi tal-Komunità li
hemm referenza għalihom fl-Anness A (I) tad-Direttiva 90/425/KEE[6]. 
(2)              
Dawk ir-rekwiżiti jirreferu
għar-rekwiżiti relevanti tas-saħħa tal-annimali applikabbli
għall-movimenti mhux kummerċjali tal-klieb, il-qtates u l-inmsa fi
Stat Membru minn Stat Membru ieħor jew minn pajjiżi jew territorji
terzi stipulati fir-Regolament (KE) Nru 998/2003 tal-Parlament Ewropew u
tal-Kunsill tas-26 ta’ Mejju 2003 dwar il-ħtiġiet
rigward is-saħħa tal-annimali li japplikaw għall-moviment mhux
kummerċjali tal-pets u li jemenda d-Direttiva tal-Kunsill 92/65/KEE[7].
(3)              
Minħabba r-revoka tar-Regolament (KE)
Nru 998/2003 bir-Regolament (UE) Nru xxx/2012 tal-Parlament Ewropew u
tal-Kunsill dwar il-movimenti mhux kummerċjali tal-annimali domestiċi[8], id-Direttiva 92/65/KEE
jeħtieġ tiġi emendata sabiex jitneħħew ir-referenzi
għar-Regolament (KE) Nru 998/2003 u jiġu sostitwiti b’referenzi
għar-Regolament (UE) Nru xxx/2012.
(4)              
Ir-Regolament tal-Kunsill (KE) Nru 1/2005
tat-22 ta’ Diċembru 2004 dwar il-protezzjoni tal-annimali
waqt it-trasport u operazzjonijiet relatati u li jemenda
d-Direttivi 64/432/KEE u 93/119/KE u r-Regolament (KE) Nru 1255/97[9] japplika fost l-oħrajn
għat-trasport tal-klieb, il-qtates u l-inmsa fl-Unjoni. Ir-referenza
għal dak ir-Regolament għandha għalhekk tiddaħħal
fl-Artikolu 10 tad-Direttiva 92/65/KEE li tistabbilixxi l-ħtiġijiet
dwar saħħa tal-annimali applikabbli għall-kummerċ f’dawk
l-annimali.
(5)              
Barra minn hekk, l-esperjenza fl-applikazzjoni
tad-Direttiva 92/65/KEE wriet li l-eżami kliniku 24 siegħa
qabel it-tluq, f’ħafna każijiet mhuwiex prattiku. Għalhekk,
jixraq li l-limitu ta' żmien stipulat fid-Direttiva 92/65/KEE
jiġi estiż għal 48 siegħa, kif irrakkomandat
mill-Organizzazzjoni Dinjija għas-Saħħa tal-Annimali.
(6)              
Il-Kummissjoni tqis li f’dan il-każ
partikolari ma jkunx iġġustifikat li l-Istati Membri jintalbu
jibagħtu dokumenti spjegattivi lill-Kummissjoni biex jispjegaw ir-relazzjoni
bejn id-dispożizzjonijiet ta' din id-Direttiva u l-partijiet
korrispondenti tad-dokumenti nazzjonali tat-trasponiment. Din id-Direttiva
tipprovdi għal għadd limitat ħafna ta’ emendi
lid-Direttiva 92/65/KEE. Għalhekk, se jkun possibbli li l-Kummissjoni
tikseb l-informazzjoni biex tiċċekkja t-trasponiment mingħajr ma
talloka ħafna riżorsi għal dan ix-xogħol. L-Istati Membri,
fi kwalunkwe każ, se jittrażmettu t-test tal-miżuri trasposti
lill-Kummissjoni.
(7)              
Id-Direttiva 92/65/KEE għandha
għalhekk tiġi emendata skont dan,
ADOTTAW DIN ID-DIRETTIVA:
Artikolu 1
Emendi
Id-Direttiva 92/65/KEE
hija emendata kif ġej:
(1)          L-Artikolu 10 huwa emendat kif
ġej: 
(a)     il-paragrafu 2 jinbidel b’dan li
ġej:
'2.      Biex isir kummerċ fihom, il-klieb,
il-qtates u l-inmsa għandhom:
(a)     jissodisfaw il-kundizzjonijiet stipulati
fl-Artikolu 5 tar-Regolament (UE) Nru xxx/2012*;
(b)     isirilhom eżami kliniku,
48 siegħa qabel il-ħin tat-tluq tal-annimali, minn veterinarju
awtorizzat mill-awtorità kompetenti;
(c)     ikunu akkumpanjati, matul it-trasport
sal-post tad-destinazzjoni, minn ċertifikat tas-saħħa li:
(i)      jikkorrispondi għall-mudell
fil-Parti 1 tal-Anness E;
(ii)      jiġi ffirmat minn veterinarju
uffiċjali li għandu jattesta li l-veterinarju awtorizzat
mill-awtorità kompetenti jkun iddokumenta, fit-taqsima relevanti tad-dokument
tal-identifikazzjoni fil-format ipprovdut fl-Artikolu 22(1) tar-Regolament
(UE) Nru xxx/2012, l-eżami kliniku mwettaq skont il-punt (b) li
juri li, fil-waqt tal-eżami kliniku, l-annimali kienu f’kundizzjoni tajba
biex jiġu ttrasportati tul il-vjaġġ intenzjonat skont
ir-Regolament (KE) Nru 1/2005**.'
___________________
*        ĠU
L […], […], p. […].
**      ĠU L 3, 5.1.2005,
p. 1.
(b)     il-paragrafu 3 jitħassar.
(2)          Fl-Artikolu 16, it-tieni u
t-tielet paragrafi jiġu sostitwiti b'dan li ġej:
‘Fir-rigward tal-qtates, il-klieb u l-inmsa,
il-kundizzjonijiet tal-importazzjoni għandhom ikunu mill-inqas ekwivalenti
għal dawk ipprovduti fil-Kapitolu III tar-Regolament (UE)
Nru xxx/2012.
Barra mill-kundizzjonijiet imsemmija fit-tieni
sottoparagrafu, il-klieb, il-qtates u l-inmsa għandhom, matul it-trasport
sal-post tad-destinazzjoni, ikunu akkumpanjati minn ċertifikat
tas-saħħa li jkun mimli u ffirmat minn veterinarju uffiċjali, li
għandu jattesta li sar eżami kliniku, 48 siegħa qabel
il-ħin tat-tluq tal-annimali, minn veterinarju awtorizzat mill-awtorità
kompetenti u li jkun ivverifika li, fil-waqt tal-eżami kliniku, l-annimali
kienu f’kundizzjoni tajba biex jiġu ttrasportati
għall-vjaġġ intenzjonat.’
Artikolu 2
Trasponiment
1.           L-Istati Membri għandhom
jadottaw u jippubblikaw sa mhux iktar tard minn [**], il-liġijiet,
ir-regolamenti u d-dispożizzjonijiet amministrattivi meħtieġa
biex jikkonformaw ma’ din id-Direttiva. Huma għandhom jikkomunikaw
minnufih it-test ta’ dawk id-dispożizzjonijiet lill-Kummissjoni. 
Huma għandhom japplikaw dawk
id-dispożizzjonijiet minn […].
Meta l-Istati Membri jadottaw dawn
id-dispożizzjonijiet, dawn għandhom jinkludu referenza għal din
id-Direttiva jew għandhom ikunu akkumpanjati minn tali referenza fil-waqt
tal-pubblikazzjoni uffiċjali tagħhom. L-Istati Membri għandhom
jiddeċiedu kif għandha ssir it-tali referenza.
2.           L-Istati Membri għandhom
jikkomunikaw lill-Kummissjoni t-test tad-dispożizzjonijiet ewlenin
tal-liġi nazzjonali li huma jadottaw fil-kamp kopert minn din
id-Direttiva.
Artikolu 3
Dħul fis-seħħ u applikabilità
Din id-Direttiva għandha tidħol
fis-seħħ fl-għoxrin jum wara dak tal-pubblikazzjoni tagħha
f'Il-Ġurnal Uffiċjali tal-Unjoni Ewropea.
Artikolu 4
Destinatarji
Din id-Direttiva hija indirizzata lill-Istati
Membri.
Magħmula fi
Brussel, 
Għall-Parlament Ewropew                           Għall-Kunsill
Il-President                                                    Il-President
[1]               ĠU L 268, 14.9.1992, p. 54.
[2]               ĠU L 146, 13.6.2003, p. 1.
[3]               ĠU L […], […], p. […].
[4]               ĠU L 3, 5.1.2005, p. 1.
[5]               ĠU C […], […], p. […].
[6]               ĠU L 268, 14.9.1992, p. 52.
[7]               ĠU L 146, 13.6.2003, p. 1.
[8]               ĠU L […], […], p. […].
[9]               ĠU L 3, 5.1.2005, p. 1.